GiliGold/VAD_KnessetCorpus huggingface dataset:
אליהו מרידור: ברשותך, עורך דין ורשב, יש הבדל, ואני מבקש שנדייק, ואני גם אשמח שלא כל הדוברים ידברו על אותם נושאים ואותן שאלות
אליהו מרידור:      יש הבדל אם מי שזכאי לסיעוד ועבר את התהליכים מצא פוטנציאל שמתאים לו והוא רוצה להסדיר את הבאתו ארצה באופן חוקי, לבין מישהו שכבר מעסיק מישהו באופן בלתי חוקי, ואם הוא מעסיק מישהו באופן בלתי חוקי, ככל הנראה זה גם אחד שסיים את שירותו כאן בארץ, ונמצא כאן באופן בלתי חוקי ומבקשים להסדיר את שהייתו כאן בדיעבד
תומר ורשב: אני אסביר אדוני
תומר ורשב:  זו סוגייה סבוכה, בטח לא על רגל אחת, וזה בהחלט דורש דיון שאדוני יכנס
אליהו מרידור: אז בוא תמקד שאלה, אני יודע שיש לך יכולת- - -
תומר ורשב: אני מבקש מאדוני לכנס דיון, ושיעסוק במפורש במתן אפשרות, ושיקרא לשר הפנים לקחת לעצמו מחדש את הסמכות לאשר העסקות הומניטריות חריגות שאין להם היום פתרון בחוק, משום שיש פה הרבה מאוד מטופלים שלא מצליחים לאתר מטפל, זה נופל על הכתפיים של המשפחות וזה נוגע לכולנו
תומר ורשב:  ויש פה בעיה שאם אדוני פותר אותה בוועדה הזו, יהיו אלפי קשישים ובעלי משפחותיהם שמאוד ישמחו
תומר ורשב:  זה לא להביא מחו"ל, זה קשה מאוד, זה לאתר פה בארץ, ויש פער מאוד גדול של 18,000 בעלי היתרים, שלכאורה לא מעסיקים מישהו באופן חוקי, לעומת 13,000 עובדים זרים לא חוקיים שנמצאים כאן
תומר ורשב:  אין טעם להביא עוד ועוד כשאפשר לעשות את הmatch הזה לרווחת המטופלים הסיעודיים
דפנה שגל פודור: אני מצטרפת לקריאה
אליהו מרידור: אוקיי, הקשבתי
אליהו מרידור:  אנחנו נמצא את העיתוי ואת המועד שהוא נכון יהיה כדי שנתייחס לכך, לא נתעלם מכך
תומר ורשב: נכון להיום יש הגבלה עד ל-15 באפריל של אכיפה ליציאה מהארץ, אם עד אז יימצא פתרון יהיו הרבה ישראלים שירוויחו מזה
אליהו מרידור: אני מניח שאתה ער למגבלות שהמדינה מכילה על עצמה, כדי שנשמור שלא תהיה פה אנרכיה
תומר ורשב: אדוני, אין אנרכיה
תומר ורשב:  קל מאוד לפתור את זה ולעגן את הדברים
אליהו מרידור: אוקיי, אז הראייה מחייבת אותנו כנבחרי ציבור להסתכל בראייה רחבה יותר, עם נתונים שחשופים בפנינו, ויש בהם איזשהו שיקול, גם לעניין הצביון, וגם לעניין החוק והסדר, וכשעובד נמצא כאן, לא משנה עד כמה מיוצג שלך זקוק לו, ומבחינתו אין בלתו, אבל כשהוא עוד נמצא כאן והוא עשה דין לעצמו
תומר ורשב: הוא לא עשה דין לעצמו
תומר ורשב:  אנחנו נציג את הנתונים בפני אדוני, שאדוני יתרשם
אליהו מרידור: אוקיי, אז אנחנו נקיים על כך דיון באופן סדור
אליהו מרידור:  אני מבקש לתת את רשות הדיבור לגברת מיטל רוסו מקו לעובד
טל רוסו: שלום אחר הצהריים טובים, אני מודה לך אדוני על העלאת הנושא החשוב והקריטי של חתימת הסכמים בילטרליים עם מדינות
טל רוסו:  אנחנו רואות את זה בענף הסיעוד באופן מאוד עמוק את נושא דמי התשלום של דמי התיווך העצומים, רק השבוע פגשתי עובדת הודית ששילמה 20,000 דולר דמי תיווך בלתי חוקיים כדי להגיע לישראל
טל רוסו:  כל תהליך הגיוס שלה היה לחלוטין פיראטי וזה, לצערנו, נותן את אותותיו גם בארץ, וההתאמה הזאת הרבה פעמים נופלת בין הכיסאות, מכיוון שאותם הליכי גיוס הם בעייתיים בלשון המעטה
אליהו מרידור: איפה זה קשור לכאן בארץ? יש תהליכי ספסור כאן בארץ? אתם חבר'ה רציניים, התחלת הסבר שבו את מספרת לנו על קרטל או על תהליכי ספסור משניים לאותם גופים רשמיים שמקבלים את האישור לאחר סינון ובקרה על ידי הרשויות שלנו
אליהו מרידור:  אני רוצה לדעת האם את מתכוונת אליהם? האם את מתכוונת לספסרים משניים בדרך להגיע אליהם? אני רוצה לדעת האם את מתכוונת גם לכאן בתוך גבולות המדינה, כי אמרת דבר שלא יכול להיאמר כלאחר יד
אליהו מרידור:  אז תהיי ממוקדת, ברורה ותכליתית כי אני מתכוון להמשיך עם זה הלאה
אליהו מרידור:  אם אני אקבל נתונים שאין להם יסוד והם מנותקים מהמציאות, זה יחליש את האינטראקציה שאני מאוד אשמח ליצר איתכם
טל רוסו: חד משמעית אדוני
טל רוסו:  אני חושבת שכל הגורמים מודעים לכך, שכל הליכי הגיוס שמתבצעים באופן פיראטי מתבצעים במדינות המוצא של העובדים
טל רוסו:  זאת אומרת יש סוכנים שמגייסים אותם במדינות המוצא, מעין סוכנויות פרטיות שם, כל הגורמים בישראל מודעים לכך שיש כסף שזורם גם לישראל
אליהו מרידור: מה זאת אומרת שזורם לישראל?
טל רוסו: כספים שמגיעים מאותן מדינות משולמים גם פה בישראל
אליהו מרידור: למי פה? אני לא רוצה לדבר בסיסמאות
טל רוסו: ללשכות שמטפלות פה בישראל
טל רוסו:  חשוב להגיד, אלו דברים שנידונו, זו לא הפעם הראשונה שזה מועלה כאן, זה מדובר כבר שנים ארוכות, בית המשפט העליון מודע לזה הכיר בכך, הרשויות השונות מכירות ומנסות לפעול בדרכים כאלו ואחרות לאכיפה של הנושא הזה
טל רוסו:  קשה מאוד לאכוף את זה, מדובר בכסף שחור כמו שנאמר כאן
אליהו מרידור: גברת רוסו תקשיבי, אני מבקש להיות תכליתי
אליהו מרידור:  אני לא עוסק בשמועות
אליהו מרידור:  אני לא אמרתי שזה לא נכון, רק שאני לא יכול לעסוק בשמועות או באגדות אורבניות
אליהו מרידור:  נחלק את זה לכמה חלקים, כל מה שקורה בארץ המוצא של אותו עובד מהרגע שהוא החליט שהוא מעוניין לעבוד במדינת ישראל ועד הרגע שהוא מגיע לאותו גוף רשמי, אותי לא מעניין, אני לא יכול לגעת בו, ליבי איתם אבל אני לא מתכוון להיות זה שמיישר את כל העקמומיות שעלולה להיות בארץ המוצא שלהם
אליהו מרידור:       אנחנו כמדינה שואפים לבנות מנגנון באופן השקוף, האחראי, וההומאני ביותר כדי שהתהליכים האלה יהיו סדורים, הן כלפי העובד, הן כלפינו, והן כלפי אותם זכאים
אליהו מרידור:  מה קורה אצלם בדרך או שאם מישהו בדרך לאוטובוס אמר לו אם אתה רוצה לעלות לאוטובוס תשלם לי שוחד, אני לא חלק מזה
אליהו מרידור:  אם אני אומר לך שאני מתכוון לגעת בזה, זה יהיה שקר, ואם חלילה אני אתבלבל ואגע בזה, אני אחטא לתפקידי כי אז אני לא אטפל במה שאני באמת יכול, צריך ורוצה לגעת בו
אליהו מרידור:       לעניין כל מה שקורה פה בתוך הארץ, אם יש כספים שמגיעים מאותם מאכערים, לכאורה, שקיימים, ואני לא שולל את האפשרות שהם קיימים, אבל אם יש כסף שזורם מהם לגופי התעסוקה כאן או לאותן לשכות, זה חמור מאוד מאוד מאוד
אליהו מרידור:  אם את יודעת לדבר איתי על נתונים עובדתיים שימי לי אותם כאן הרגע ועכשיו או ברגע שאנחנו מסיימים, באופן דיסקרטי יותר אם את רוצה לעגן ולתת חיסיון למי שנתן את הנתונים, אבל אם מסתבר שאת נותנת לי משהו שהוא כאיזושהי אווירה או באמת אגדה אורבנית, אז הסברתי לך מה יהיו האינטרפרטציות במערכת היחסים של הוועדה שאני עומד בראשה לבין הגוף שאת מייצגת
טל רוסו: חד משמעית
טל רוסו:  נמצאים פה אנשים מכל הגופים האפשריים שמכירים את העניין הזה הרבה יותר טוב ממני
טל רוסו:  גורמי האכיפה של רשות האוכלוסין מכירים את זה
אליהו מרידור: אני מבקש לפנות רגע לגברת משש, את יודעת על מה גברת רוסו מדברת?
ענבל משש: תראה אדוני, חלק מההסכמים הבילטרליים זה נועד כדי לצמצם גבייה של דמי תיווך אסורים
ענבל משש:  אנחנו לא היחידה החוקרת, מן הסתם, מה שנעשה בחו"ל אני לא יודעת
אליהו מרידור: לא לא, אני דילגתי על חו"ל
אליהו מרידור:  חו"ל לא יושב פה על השולחן
אליהו מרידור:  אני מדבר באופן מספיק ברור
אליהו מרידור:  אני שואל אותך האם את יודעת, מדברת הגברת רוסו על מציאות שלכאורה כל מי שעוסק בדבר יודע, בית המשפט העליון התערב בזה, מציאות שבה ספסרים מחוץ לארץ מעבירים כסף שחור ללשכות רשמיות שנמצאים תחת מעקב שלכם?
ענבל משש: אני באופן אישי לא מכירה את המקרה שמעבירים כסף ללשכה פרטית- -
אליהו מרידור: הם מדברים על מקרים, לא מקרה
אליהו מרידור:  אז למי התכוונת כשאמרת שכולם פה יודעים את זה?
ענבל משש: - -על תופעה של גביית דמי תיווך מעובדים זרים שמגיעים זו לא תופעה שגברת רוסו ממציאה עכשיו, אם זה הדיוק שנדרש, אז כן
ענבל משש:  לאן מועבר כסף או לא כסף? זו תפקידה של משטרת ישראל לחקור
אליהו מרידור: גברת משש, עובד מגיע לארץ, הן עובד שמגיע ממדינה שיש לנו איתה הסכם בילטרלי והן עובד שמגיע מתוך מדינה שאין לנו איתה הסכם כזה, מגיע עדיין באופן סדור, אלא אם כן הוא נכנס לפה באופן בלתי חוקי והוא מוברח
ענבל משש: אני מניחה שהגברת רוסו לא מדברת על הסכמים בילטרליים
טל רוסו: קודם כל, ההסכמים הבילטרליים בענף הסיעוד הם מאוד התחלתיים
טל רוסו:  אני מדברת על תחום הסיעוד באופן ספציפי, על תחום הסיעוד, שאם אדוני מבקש, אני מוכנה לתת נתונים על תצהירים שאנחנו גבנו במשך השנים
טל רוסו:  מחלקת האכיפה של רשות האוכלוסין מכירה את העניין, משטרת ישראל מכירה את העניין
טל רוסו:  במשך שנים לא שילמו דמי תיווך חוקיים ללשכות בישראל מכיוון שהעניין לא הובא לידי בירור מפורש
אליהו מרידור: לא הבנתי את הסיפא
טל רוסו: 	אוקיי אני אסביר
טל רוסו:  החל מאוקטובר- - -
אליהו מרידור: אני שואל שאלה פשוטה
אליהו מרידור:  אני לא מבקש התחשבות בי, פרט לאיזושהי גיחונת קטנה, לפניי לפחות עוד 30 שעות
אליהו מרידור:  אני אמור להגיע לעוד דיונים ואני לפני פתיחת מליאה, ואני עדיין מבקש להקשיב לך בקשב רב, את לא מראשוני הנרשמים ואת מראשוני הדוברים כי מאוד מאוד חשוב לי להקשיב לכם
אליהו מרידור:  אני מבקש שתעני באופן ברור ומדויק על שאלה פשוטה וברורה שלי אליך
אליהו מרידור:  הכניסה למדינת ישראל לעובד זר ברישיון, לא מדבר על מוברח, אמורה להתבצע רק באמצעות לשכה מוסדרת שמדווחת ופעילותה מנוטרת
אליהו מרידור:       אני רוצה לדעת האם את יודעת לכוון אותי על לשכה כזאת שמקבלת כסף שחור מספספר מחוץ לארץ בגין עובד שהגיע לארץ? את השאלה פירטתי אותה עכשיו יותר, פעם רביעית שאני שואל אותה, תעני לי תשובה ברורה כן או לא?
טל רוסו: אני יכולה לכוון אותך מתצהירים שעובדים הגישו מקו לעובד
אליהו מרידור: תקח ממנה בבקשה פרטים
טל רוסו: אני סבורה אדוני, שהקו לעובד שהיא עמותה שהיא לא גורם אכיפה ללא סמכויות אכיפה כאלה ואחרות, לא אמורה להיות זו שמספקת את הנתונים הללו
טל רוסו:  הנתונים הללו נמצאים בידי משטרת ישראל ורשות האוכלוסין וההגירה
טל רוסו:  ואני אשמח להביא נתונים נוספים, אני יודעת שגם מתפרסמות על כך כתבות בעיתונות, אני יודעת שבית המשפט בעצמו התייחס לכך
טל רוסו:  בפירוש, כאשר ניתן פסק הדין בעניין ההסכמים הבילטרליים
טל רוסו:  אם אתה מבקש שאתן לך תצהירים ספציפיים שקו לעובד גבה מעובדים על דמי תיווך, אוכל לעשות זאת בהחלט
אליהו מרידור: אני אומר שוב פעם, אנחנו נקיים מפגש, אפילו שלא באמצעות שאר הנציגים, אצלי בלשכה, יצור איתך קשר יועץ החקיקה שלי, ויתאם עם מנהלת הוועדה בעצמה כדי להאזין לך ולחקור את זה לעומק
אליהו מרידור:  אני שב ומבהיר, ואני שם את זה גם על השולחן פה גברתי היועצת המשפטית המכובדת, שתצהיר של עובד הוא לא ראה וקדש מבחינתי
אליהו מרידור:  אני לא מתעלם ממנו בדיוק- - -
טל רוסו: העובדים האלה נמצאים גם במקום מאוד בעייתי לבוא ולדווח
טל רוסו:  הם תלויים בלשכות הללו, הם נמצאים בחובות מאוד גבוהים
טל רוסו:  אני לא רוצה לתפוס מקום אני מדברת כבר הרבה זמן, אבל בהחלט הנושא של ההסכמים הבילטרליים מבקש לפתור- - -
אליהו מרידור: כמה שנים העמותה שלכם קיימת?
טל רוסו: 31
אליהו מרידור: את יודעת כמה עדויות שהבשילו לטענות ותלונות וכתבי אישום אמורות להיות במצטבר? ערמה
אליהו מרידור:  אני מתכוון לבדוק את זה איתך ביחד, והסברתי לך מה המשמעות אם כן, עד כמה אני איתך יד ביד ולא אוותר
אליהו מרידור:  ואדאג להפסיק את הרישיון לאלתר של אותה לשכה, ואוי ואבוי אם זה קרה ולא בוצע עד היום
אליהו מרידור:  וחלילה וחלילה וחלילה אם יסתבר שהטרחת את עצמך אליי, בלשון סגי נהור, לחינם בפעם הבאה
אליהו מרידור:      אני מבקש לפנות למר אורן לזימי מארגון מגדלי החזירים
אליהו מרידור:  אם הטרחת את עצמך עד לכאן ושמעת והקשבת בקשב רב לשאר הנושאים, כנראה שזה מספיק חשוב, אני אשמח להקשיב לך
אורן לזימי: קודם כל תודה על זכות הדיבור, ואני מברך על קיום הוועדה הזאת
אורן לזימי:  כמו שציינת אני נציג של איגוד מגדלי החזירים וגם מנהל במשק שהוא אחד מהמשקים הגדולים בארץ
אורן לזימי:  אנחנו מתרוצצים ומסבירים את הקשיים שלנו כבר שנים רבות בין משרדי הממשלה השונים ולא מקבלים על זה מענה ראוי
אורן לזימי:       אני רק רוצה לתת טיפה של רקע, ענף גידול החזירים בישראל מוגבל לשטחי גידול שנקבע בחוק החזיר, בשנת 1963 אם אני לא טועה הא עבר, וזה קובע שניתן לגדל חזירים במספר מאוד מצומצם של ישובים בצפון הארץ ומן הסתם, העובדים אמורים להגיע מהישובים שסמוכים למשקים
אורן לזימי:  הישובים הסמוכים למשקים היום הוא עם רוב אוכלוסייה מוסלמי או יהודי, ומן הסתם מאוד קשה לגייס עובדים מסיבות מובנות
אורן לזימי:       במדינת ישראל גיוס עובדים ענף שלנו זו משימה קשה על סף הבלתי אפשרית ללא קשר לגובה השכר
אורן לזימי:  מכיוון שגם עובדים יהודים וגם עובדים מוסלמים לא מעוניינים לעבוד בתחום גידול חזיר מסיבות אמונתיות ועקרוניות שמובנות מאליהן, אני לא מאמין שאני צריך להסביר את זה, אני חושב שכולנו מבינים
אליהו מרידור: אני מניח שאמורה להיות איזושהי הקבלה בין כמות האוכלוסייה שצורכת את המזון, לבין כמות האוכלוסייה שמסכימה לעשות
אליהו מרידור:  אם אתם מגדלים, יש בטח שוק שהוא קיים
אורן לזימי: יש לנו פה סיטואציה שהשוק קובע את זה, זאת אומרת שאנחנו, גודל השוק שאנחנו מגדלים, הוא בהתאם לגודל הצריכה
אורן לזימי:  במדינת ישראל יש צריכה של כ-700,000, אבל אנחנו לא מצליחים לתת מענה
אליהו מרידור: אני סמוך ובטוח שאם ישנה אוכלוסייה כה נרחבת שצורכת את מוצר המדף הזה, תשמח לגייס מתוכה גם את העובדים שיוכלו לממש את רצונם
אורן לזימי: זה לא נכון, אתה אוכל עגבניות, היית הולך לשתול עגבניות?
אליהו מרידור: סטטיסטית, אם כמות האוכלוסייה- - -
אורן לזימי: כל כך הרבה אנשים מענף הסיעוד מגיעים, כולנו אוהבים את המשפחות שלנו, אז זה אומר שאנחנו רוצים לסעוד את כולם, או שאנחנו רוצים להביא עובדים שיעשו סיעוד?
אליהו מרידור: אני לחלוטין מבין את מה שאתה אומר
אורן לזימי: שיטת הקצאת העובדים הזרים לחקלאות במשקי בעלי חיים, עבדה לפי מקדמי הקצאה פר ענף, שאותם קבע משרד החקלאות
אורן לזימי:  את מקדמי ההקצאה האלו קבע משרד החקלאות
אורן לזימי:  מקדם ההקצאה שקבע המשרד שימש לצורך חישוב זכאות מספר העובדים הזרים להם זכאי כל חקלאי
אורן לזימי:  על פי גודל העדר, בסביבות שנת 2010 התקבלה החלטה שרירותית שקבעה שלכל מי שיש לו משק חקלאי לגידול בעלי חיים, לא משנה אם פרות, חזירים, כבשים, קיבלו החלטה שמותר רק שתיים
קריאה: ברשותך אדוני יושב הראש, זה לא נכון לומר שניים לכל ענף חקלאי יש כאלה שיותר משניים, ויש כאלה שפחות
אורן לזימי: לא אמרתי ענף חקלאי
קריאה: גידול בעלי חיים
קריאה:  לכל רפת בישראל בלי קשר לגודל מותר- - -
אורן לזימי: סליחה, בצאן ובקר רק
אורן לזימי:  והחזירים נופלים בקטגוריה הזו, יכול להיות שבעופות זה אחרת
אורן לזימי:  בכל אופן, החלטה שרירותית שמותר רק 2
אורן לזימי:  לצורך העניין במשק שאני מייצג- - -
אליהו מרידור: ברשותך, אני מבקש רגע ללמוד את התחום שאתה מדבר עליו
אליהו מרידור:  אתה אומר ישנה אפליה לעניין המגדלים בכלל, אנחנו חלק מהמגדלים, אתה לא אומר אנחנו מופלים?
אורן לזימי:    לא אני לא אומר, אני אומר שישנה אפליה לענף המגדלים בחקלאות בכלל, לכולם, זאת אומרת מי שמגדל עדרים של משקים חיים, אני לא מייצג פה את כל החקלאות, אבל אני יודע שבאופן שרירותי, גם אם יש לך עדר של פרות, אם אתה זכאי לפי המקדם שקבע משרד החקלאות, לצורך העניין אתה זכאי ל-20 עובדים או ל-30 עובדים תקבל רק שניים
אליהו מרידור: אני מבטיח ללמוד את הנושא לעומק, ואני אחזור אליך
אליהו מרידור:  אנחנו מתכנסים לסיום
אורן לזימי: חשוב לי לציין, שמעבר לזה אנחנו לא מופלים, אתה צודק, אני לא טוען לאפליה, אבל אני באמת מפציר בחברים שיושבים לקחת שניה ולחשוב, יש פה כ-700,000 אנשים במדינת ישראל שצורכים את המוצר, ומאוד קשה במדינת ישראל לגייס עובדים מסיבות מובנות לתוך ענף החזירים ספציפית, קשה לחקלאות לגייס עובדים לגידול בעלי חיים ,על אחת כמה וכמה קשה למצוא מי שיבוא לגדל חזירים
אליהו מרידור: אתה אומר לגישתכם, שאתה בתחום שלכם זכאי ונכון שיקבל אפליה מתקנת, או תגבור מעבר למה שאתה התחום הראשי זכאי לקבל
אליהו מרידור:  אתה אומר כמה שקשה לגייס בשביל עדרים של פרות, לחווה של חזירים קשה יותר, אז תאפשרו לנו להביא יותר
אליהו מרידור:  אוקיי, אני מאוד מודה לך ומכיוון שאנחנו לקראת סיום נצטרך לסיים
אליהו מרידור:  תודה על דבריך
אליהו מרידור:  אני מבקש להקשיב למר יריב שוריאן
אליהו מרידור:  שלום אדוני
שושנה ברוך: אפשר להקשיב לי כי אני כבר ממש לא מרגישה טוב?
אליהו מרידור: מר יריב ויתר על זכות הדיבור שלו
יריב לוין: לא ויתרתי, אבל אני אשמח- - -
אליהו מרידור: בסדר, כמובן, יש לנו תשע דקות, אשמח להקשיב לך גברתי
שושנה ברוך: שלום וברכה, שמי שושנה ברוך, מעמותת מזור, מייצגת את הנכים הקשים בישראל והמונשמים
שושנה ברוך:  בישראל יש למעלה מ-700 מונשמים שגרים בדירות ובקהילה
אליהו מרידור: מה שנקרא SMA?
שושנה ברוך: זה כמו ALS, אבל במקרה שלי זה PMD, progressive muscular dystrophy
שושנה ברוך:  זה משתנה, כל אחד והסיבה שלו, אבל שיטת הטיפול די זהה
שושנה ברוך:  אנחנו זקוקים למכונות הנשמה, אנחנו זקוקים לטיפול סיעודי מלא
שושנה ברוך:  מדובר פה באישורי העסקה לשני עובדים ומעלה, אפילו שלושה עובדים במקרה כמו שלי, ובעצם אנחנו יכולים לדבר על כל הבעיות שקיימות וקיימות הרבה בעיות
שושנה ברוך:       אנחנו רוצים בדקה-שתיים הקרובות שיש לי בעצם להאיר את כל נושא המונשמים במדינת ישראל, ולבקש, אם אפשר, כמו שביטוח לאומי בשנתיים האחרונות, וגם לפני כמה שנים, ראה לנכון לשדרג ולראות בקבוצת המונשמים כקבוצה נפרדת, כקבוצה עם טיפול אחר, עם צורך אחר, עם יכולות אחרות, עם תפקוד אחר כמו בבתי חולים לצורך העניין
שושנה ברוך:  אנחנו מבקשים שמשרד הפנים ורשות ההגירה, וכל מי שנוגע בדבר יראה לנכון לקחת את הקבוצה הזאת ולמצוא לה פתרון, למצוא לה חטיבה נפרדת שבעצם תכלול את כל המורכבויות והקשיים שהם שונים לחלוטין מהקבוצות האחרות
אליהו מרידור: אני מאוד מודה לך גברתי
אליהו מרידור:  אני מודה יחד עם זאת, שבמעט הזמן שניתן לך ועמדת בו בגבורה, לא הצלחתי להבין את מכלול הכשלים והאתגרים
אליהו מרידור:  אנחנו נלמד אותם ונתקשר בעתיד, ועל פי צורך אם נדרש נקיים גם חצי דיון ואפילו יותר מזה, שיהיה ממוקד לנושא הזה
אליהו מרידור:  תודה רבה גברתי
אליהו מרידור:       מר יריב בבקשה
אליהו מרידור:  רק ברשותכם, בגלל שיש לפי תקנון הכנסת פחות משש דקות, אנחנו נחלק את זה לזמן הדיבור שיוצא לך לאלכס פרידמן ונשארו עוד המון המון, אבל זה מה שכרגע נוכל ולדברי הסיכום שלי
אליהו מרידור:  בבקשה אדוני
יריב לוין: תודה כבוד יושב הראש, שמי יריב אני בעלים של לשכה פרטית שמתעסקת בתחום הסיעוד, עושה זאת ב-23 שנים האחרונות באהבה רבה
יריב לוין:  אני יושב ראש עמותת אחיעוז שזו עמותה שמאגדת תחתה סדר גודל של 60 עמותות פרטיות שנותנות טיפול שוטף לכ-50,000 מטופלים בתחום הסיעוד, וכמובן עובדים זרים, ותוסיף על זה את בני המשפחות ותעשה את המכפלות
יריב לוין:       אנחנו, עם כל הכבוד לאנשים שצורכים את שירותי העובדים הזרים, נמצאים ביום יום בחזית שכל מה שרשות ההגירה, וכל מה שצריך בטיפול השוטף בעובדים זרים ובמטופלים הסיעודיים
יריב לוין:  אנחנו עושים את זה מבוקר ועד לילה 24 שעות ביממה, אני יכול להראות לך וואטסאפים ב-3:30-4:30 בבוקר שאני מקבל מעובדות זרות שלא ישנו בלילה כי, מה לעשות, היא מטפלת באישה אונקולוגית שחזרה אחרי ניתוח והיא לא יכולה לישון ובני המשפחה קורסים
יריב לוין:  זה סגנון החיים שלו ומזה אנחנו משתדלים לעשות טוב לחברה הישראלית
יריב לוין:      אנחנו נמצאים תחת המון רגולציה, המון בירוקרטיה, הרבה משימות וייעול של רשות ההגירה, כביכול אצלם, עוברת לפתחנו
יריב לוין:  אנחנו עובדים ללא שום תקצוב ממשלתי, את כל היופי הזה אנחנו מנהלים תמורת, אם אני אתמחר, סדר גודל של מנה פלאפל פלוס שתיה וצ'יפס, פלוס מינוס 60 שקלים פלוס מע"מ לחודש, יש עוד המון נושאים ואני לא יכול לפרוס את כולם
יריב לוין:  רציתי רק להציג
יריב לוין:  תודה
אליהו מרידור: מר אלכס פרידמן, מייצג את הגוף שנקרא נכה לא חצי בן אדם
אליהו מרידור:  אני כל כך מזדהה ומתחבר להגדרה הזאת, ישר כוח
אליהו מרידור:  אשמח להקשיב לך
דניאל פרידמן: תודה רבה, יו"ר נכה לא חצי בן אדם
דניאל פרידמן:  ברכות לך על התפקיד, ברכות לך שלמדת, באת מוכן, והכי חשוב אתה נחוש לעמוד לצידנו, להביא שינויים בתחום החשוב הזה
דניאל פרידמן:  כמו שאתה רואה, חוץ מתפקידי הציבורי אני גם אדם שמעסיק עובד זר בסיעוד, התחום של הסיעוד הוא, כמו שלמדת ושמעת וראית, הוא תחום מאוד רגיש, הוא הרבה יותר מעבר להעסקה
דניאל פרידמן:  אני תמיד אומר שמטפל ומטופל זה סוג של מערכת זוגית, אנחנו נמצאים ביחד 24/7 על כל הכלול בדבר
דניאל פרידמן:       כארגון אנחנו שמנו לעצמנו למטרה לפני קצת יותר משנה להוביל רפורמה מקיפה בתחום
דניאל פרידמן:  אנחנו חתמנו רפורמה ביחד עם השותפים שנמצאים פה, עם ענבל כמובן, עם כל הארגונים, הלשכות
דניאל פרידמן:  אנחנו כמובן נשמח להציג לך את הרפורמה גם בגישה אישית, גם בדיונים הבאים
דניאל פרידמן:  חלקים ממנה בייחוד שיתוף פעולה עם ענבל, משה והצוות כבר מיושמים, ואני מקווה שבקדנציה הקרובה אנחנו נצליח ליישם את כולה ועוד
אליהו מרידור: אלכס היקר אני מאוד מאוד מודה לך, ואני מתחייב בפניך ואני מגלה לך שבתפילותיי אני פונה לבורא עולם כאיש דתי שיסייע בידי לתת את המענה הרבה לפני סוף הקדנציה
אליהו מרידור:  אין לנו זמן לבזבז כדי להתחיל להשמיע את קולנו ולפעול במסגרת סל המגבלות שיש לנו
אליהו מרידור:      אני מבקש להודות לכל המשתתפים בדיון חשוב זה על שטרחו והגיעו
אליהו מרידור:  חשוב לנו שכל בעלי העניין ייקחו חלק וישמיעו את קולם, על מנת להביא בשורה לעם ישראל
אליהו מרידור:  נמשיך לסקור ולהעמיק את מכלול הנושאים הנוגעים בתחום עיסוקה של הוועדה, ובעזרת ה' כפי שאמרתי בתחילת הדיון ולאורכו, אני מתפלל לה' יתברך שיסייע בידי להביא בשורות טובות לכל מי שזקוק לכך
אליהו מרידור:  להיות קשוב, להיות ענייני, אבל להפעיל את החוש הנוסף של נפש ונשמה כדי שלא תיפול תקלה תחת ידי
אליהו מרידור:  תודה רבה לכם, הישיבה נעולה
אליהו מרידור: צוהריים טובים, חודש שמח, חג דמוקרטי שמח, ברוכים הבאים לכל המוזמנים ולכל נציגי הציבור שהגיעו, ופעילי הציבור
אליהו מרידור:  אנחנו אחרי יממה ארוכה, מתישה, מורטת, אך עם תוצאות שהן בשורה משמחת לעם ישראל, לא כולם רואים את זה עדיין אך אנחנו עד כדי כך משוכנעים ומאמינים שהרפורמה שאתמול נעצה את הנעץ הראשון המשמעותי האמיתי תטיב עם כל אזרחי מדינת ישראל, תעשה סדר ותעזור גם לנו בתחום העיסוק של הוועדה המיוחדת שלנו, להטמיע את המשילות
אליהו מרידור:      הזמנו היום מגוון נציגי ממשלה להמשיך בסקירה על פעילותם, ובראשם את מר יוסי אדלשטיין שהוא ראש מנהל אכיפה לעובדים זרים
אליהו מרידור:  לאחר שמיעת הסקירה מפיו ומעוד מי שנמצא ורואה לנכון להמשיך ולתת מעצמו, וככל שיישאר עוד זמן פנוי, אני אשמח להקשיב לשאלות
אליהו מרידור:  ככל שיוותר זמן, אנחנו גם נדאג שהנציגים שכיבדו אותנו בנוכחותם, ייענו
אליהו מרידור:  שיהיה בהצלחה, אני סומך על הנוכחים שהקשב והתנהלות הדיון תהיה על פי הסטנדרטים שאנחנו מנהיגים כאן, באורח רוח, בנימוס, באופן כזה שמתחשב בנו שאנחנו עם חוסר שעות שינה לא מבוטל
אליהו מרידור:  בבקשה מר אדלשטיין, בהצלחה
יוסף אדלשטיין: צוהריים טובים כבוד יושב הראש, תוכל לומר לי כמה זמן יש לי אז אוכל לתכנן את ההצגה שלי?
אליהו מרידור: ליבת הדיון היום עוסק סביב פעילותך ופעילות המנהל שאתה עומד בראשו, ולצורך כך רוב הדיון יוקדש, כשנגיע לשעות בהן צריך להתכנס אנחנו נסמן אחד לשני
יוסף אדלשטיין: תודה רבה לך כבוד יושב הראש, יש לנו קצת בעיה עם המצגת
אליהו מרידור: אין בעיה, אחנו לא מכירים את המושג הזה
אליהו מרידור:  רבי נחמן הקדוש אמר שברית כרותה לשפתיים
אליהו מרידור:  יש אתגר ואנחנו יודעים להתמודד עם אתגרים וזה עוד אתגר שנתמודד איתו
יוסף אדלשטיין: (הצגת מצגת)     הצוות של יתמודד איתו, ואנחנו מתגברים ואנחנו הולכים קדימה
אליהו מרידור: ואנחנו אופטימים
יוסף אדלשטיין: אני אציג את המנהל שאני עומד בראשו, מה המטרות שלו, מה התפקידים שלו ואת עיקרי הפעילות של המנהל
יוסף אדלשטיין:  המטרה המרכזית של המנהל שאני עומד בראשו זה לצמצם את כמות השוהים הבלתי חוקיים של מדינת ישראל
יוסף אדלשטיין:  אנחנו עושים את זה בכל מיני דרכים ואני ארחיב על זה בהמשך
יוסף אדלשטיין:  אנחנו גם אוכפים את זכויות העובדים הזרים שנמצאים בארץ, שמועסקים אצל המעסיקים שלהם, גם החוקיים וגם המעסיקים הבלתי חוקיים, ואנחנו רוצים לשמור על הזכויות של השוהים שנמצאים פה בארץ
יוסף אדלשטיין:      כמו שאמרתי, אנחנו פועלים להוצאה של השוהים הבלתי חוקיים של מדינת ישראל, או באמצעות אכיפה או בעידוד יציאה מרצון, מי שרוצה לצאת אנחנו מסייעים בידו לצאת, העיקר הוא לצמצם את כמות השוהים הבלתי חוקיים
יוסף אדלשטיין:  אנחנו עושים אכיפה כנגד מעסיקים ישראלים שמעסיקים זרים בניגוד לחוק
יוסף אדלשטיין:  אנחנו מטפלים במבקשי המקלט, היחידה למבקשי מקלט נמצאת תחת ניהולי ואנחנו עוסקים בטיפול של כלל מבקשי המקלט של מדינת ישראל
יוסף אדלשטיין:  כפי שאמרתי, אנחנו מעודדים יציאה מרצון
יוסף אדלשטיין:  אני משתדל להימנע מהצורך באכיפה ולכן אנחנו מעודדים יציאה מרצון לכל מי שרוצה לצאת ומתקשה לצאת בתום התקופה שהוא שוהה פה באופן בלתי חוקי אנחנו מסייעים בידו
יוסף אדלשטיין:  אנחנו מטפלים באירועים חריגים אחרים, סתם לדוגמא משטים למיניהם, מרמרה וכן הלאה זה גם בתחום הטיפול שלנו
יוסף אדלשטיין:       ככה נראה עץ המבנה הכללי של המנהל שאני עומד בראשו
יוסף אדלשטיין:  אנחנו חלק מתוך רשות האוכלוסין וההגירה כפי שניתן לראות, ישנם את יתר המנהלים בצד ימין של השקף
יוסף אדלשטיין:  בשביל לקצר, יש לי מטה שאתם רואים אותו למעלה וישנם ארבעה מרחבים מבצעיים, ארבעת המרחבים האלה פרוסים בצפון, בדרום, בתל אביב ובמרכז שהוא אחראי גם על ירושלים
יוסף אדלשטיין:  המרחבים המבצעיים האלה עושים את כל פעולות האכיפה כנגד השוהים הבלתי חוקיים בגזרה שלהם, וכנגד המעסיקים בגזרה שלהם
יוסף אדלשטיין:      בנוסף, יש זרוע הרחקה שהיא הגוף שמטפל בכל התהליך של הוצאת הזר מישראל לאחר שהמרחבים המבצעיים תפסו אותו, הוא מועבר למשמורת, מרגע שהוא מגיע למשמורת, זרוע הרחקה אמונה לטפל בהוצאה שלו
יוסף אדלשטיין:  שזה כולל תיאום קונסולרי מול הקונסוליות של מדינת היעד שממנה הגיע הנתין, רכישת כרטיס טיסה, סידור מסמכי נסיעה, איסוף הכבודה שלו, וגם אנחנו דואגים שאם מישהו חייב לו כסף שישלמו לזר הזה את הכסף שלו, אנחנו מזמינים את המעסיק ואנחנו משתדלים שהוא יחזיר את כל החובות, לכאורה, שהוא חייב לעובד
יוסף אדלשטיין:      יש לנו פה עוד מספר יחידות שאנחנו מפעילים אותן באופן ישיר
יוסף אדלשטיין:  יש את היחידה ליציאה מרצון שהיא מאוד דומיננטית ואנחנו משתדלים להפעיל אותה- - -
אליהו מרידור: ברשותך, ננהל את הסקירה הזאת באופן כזה שתוך כדי שאתה סוקר אני אשאל
אליהו מרידור:  לגבי הנושא שנגעת בו חשוב שהוא מאוד מאוד חשוב
אליהו מרידור:  דוח מבקר המדינה משנת 2015 קובע שקיים חוסר תיאום בין מנהל האכיפה ברשות האוכלוסין, לבין זרוע העבודה שמסונפים למשרד העבודה והרווחה
אליהו מרידור:      שני הזרועות האלו מבצעים אכיפה, ויש איזשהו מצב שבו יש התנגשות
אליהו מרידור:  כי או ששניים מטפלים באותו מקרה, או שכל אחד מהשניים משוכנע שהשני מטפל ואז חוסר התיאום הזה גם מחייב משאבים גדולים יותר שהולכים לאיבוד, וגם בסופו של יום נותן לנו תוצאה פחות טובה
אליהו מרידור:  אז אני שואל קודם כל אם מאז כתבתם איזשהו נוהל שאתם גם מקיימים אותו בדבר שיתוף פעולה? ועוד שאלה נוספת היא מדוע יש צורך באכיפה של שני גופים על אותו מעסיק? זו השאלה השנייה, והשאלה השלישית, בסקירה שהתחלת לתת דיברת על מעסיקים ישראלים של עובדים זרים בין חוקיים לבין לא חוקיים, ואני שואל אם קיימת מציאות שבה קיים מעסיק זר חוקי או לא חוקי?
יוסף אדלשטיין: מעסיק זר? מעסיק ישראלי?
אליהו מרידור: לא לא, מעסיק זר
יוסף אדלשטיין: אני לא נתקלתי במעסיק זר שהוא מעסיק זרים
אליהו מרידור: קיימים עסקים, בוודאי בדרום תל אביב כמו בעוד אזורי ריכוז אוכלוסיות, שבהם לאוכלוסייה זרה יש עסקים שלהם, למכירת תבלינים, למכירת חמארות, יש להם פשוט שוק כלכלה עצמאי
אליהו מרידור:  אז להגיד שאין עסקים בבעלות עובדים זרים זה להיות קצת לא מחובר
אליהו מרידור:      ברשותכם ללא קריאות ביניים, רק למי שאני מאפשר ומסמן
אליהו מרידור:      אז אנחנו יודעים, לצערנו אנחנו כבר לא יכולים להתעלם מהעובדה, שקיימים עסקים של שוהים זרים חוקיים ואינם חוקיים, אני מניח שאנחנו גם לא יכולים להתעלם מהעובדה שהם גם בעצמם מעסיקים את אוכלוסיית השוהים הזרים, חוקיים ושאינם חוקיים
אליהו מרידור:  אני שואל אם זה מקבל ביטוי בעבודתכם?
יוסף אדלשטיין: אז אני אענה מההתחלה לשאלות של אדוני ולקשר של זרוע העבודה